**Роза Хәбибуллина**

Хәбибуллина Роза Шакир кызы 1934 нче елның 11 ноябрендә Мөслим районы Әмәкәй авылында укытучылар гаиләсендә туа.

1949 нчы елда Минзәлә районы Бикбау җидееллык мәктәбен, 1953 нче елда Мөслим урта мәктәбен, 1959 нчы елда Алабуга дәүләт педагогия институтының рус теле һәм әдәбияты бүлеген тәмамлый.

1959 елдан 1990 нчы елларда Мөслим урта мәктәбендә рус теле һәм әдәбияты укыта .

1980 елда “РСФСР ның халык мәгарифе отличнигы” дигән мактаулы исем бирелә.Әдәбиятны яхшы белгән, күп укыган,дөнья әдәбияты һәм сәнгате белән таныш укытучы балаларга тирән белем бирә, әхлаклы итеп тәрбияли, укучыларында туган җиргә, аның кешеләренә мәхәббәт, кешелеклелек, шәфкатлелек сыйфатлары тәрбияли.

Роза Хәбибуллинаның хезмәте югары бәяләнә: Татарстан мәгариф министрының, Комсомол обкомының, СССР мәгариф министрының Мактау кәгазьләре белән бүләкләнә.

1982 елда , конкурста җиңеп, Ереванда үткәрелгән Бөтенсоюз педагогик укуларда балаларда әхлак тәрбиясе , үз тәҗрибәсе турында чыгыш ясый һәм СССР мәгариф министрының дипломына лаек була.

1982 елда , республикада беренчеләрдән булып, “Укытучы- методист” дигән исемгә лаек була.

Тәрбия темасына язылган мәкаләләре “Совет мәктәбе”, “Семья и школа” журналларында,”Татарстан яшьләре” газетасында басылып чыга.

1993- 2003 елларда Республика медицина үзәге китапханәсенең Мөслим хастаханәсендәге филиалынд китапханәче булып эшли.

90 елларда күп кенә очерк, хикәяләре “Авыл утлары” газетасында басыла.2003 нче елда “Казан утлары”җурналында “Яшьлегем серләре “дигән повесте дөнья күрә.

Шул вакыттан алып, соңгы ун ел эчендә Роза Хәбибуллинаның “Миләш елы”, “Чишмә башы”,”Калморза”, Зәйтүн илендә”,”Минзәлә тоткыны”, ”Йосылу”дигән повестьлары, ”Мулла килене” исемле романы басылып чыкты. Автор гаят күп конкурсларда катнашып, җиңүләргә иреште: “Назлыгөл”дигән хикәясе “Рухият”фонды оештырган конкурс дипломына лаек булды.”2010, 2011, 1012 елларда “Россиянең пенсионерлар союзы” үткәргән әдәби конкурсларда катнашып, дипломнарга лаек булды. 2012 елда республика буенча беренче дәрәҗәдәге дипломга һәм кыйммәтле бүләккә лаек булды.

Роза Хәбибуллинаның иҗатын язучы каләмдәшләре югары бәяли

“Барлык хезмәти гомерен балаларга багышлаган Роза Шакир кызы әдәбиятка ашыкмыйча килде. Рус әдәбиятын бик яхшы белгән абруйлы педагог татар әдәбиятына да битараф булмаган.

...Ул татар әдәбиятын даими укып барган, дәверебезнең иң яхшы әсәсрләрен җаны аша үткәргән, күңел байлыгы туплаган.Аннан инде үзенең дә кешеләргә , бигрәк тә яшь буынга әйтер сүзе барлыгын тоеп, кулына каләм алган. Беренче әсәрләре укучыларны битараф калдырмады. “Казан утлары” җурналында басылып чыккан “Яшьлегем серләре” повесте яңа гына гаилә тормышы белән яши башлаган яшьләргә зур сабак, әдәп - әхлак үрнәге буларак бәяләнде.

Роза Хәбибуллинаның бер – бер артлы повестьлары, хикәяләре, романнары дөнья күрде.Ул проза җанрының барлык тармакларында да иркен эш итә алучы язучы. Бик тә затлы, Зөлфәт еш искә алырга яраткан, “Мөслим теле” . Аның әсәрләрендә сюжет җыйнак, сурәтләү чараларын белеп һәм урынлы куллана,”- дип бәяли Татарстанның атказанган мәдәният хезмәткәре, язучы Факил Сафин.

2012 елда Роза Шакировна Харрас Әюп турында “Җаным күкләр белән тоташкан” дигән документаль әсәрен тәмамлады. Татарстан язучылар берлеге игълан иткән конкурста “Җылы оя” дигән романы белән катнашты. “Калморза” дигән автобиографик новеллаларын русчага тәрҗемә итте.

Өлкән яшьтә булуына карамастан, Роза Хәбибуллина бүген дә актив иҗат итә.